LV Eiropas Savienības Oficiālais Vēstnesis C 304/4

Paziņojums par termiņa beigu pārskatīšanas sākšanu attiecībā uz kompensācijas pasākumiem, kas piemērojami polietilēntereftalāta ievedumiem, kuru izcelsme cita starpā ir Indijā

(2005/C 304/03)

Pēc tam, kad tika publicēts paziņojums (1) par dažiem cita starpā Indijas (“attiecīgā valsts”) izcelsmes polietilēntereftalāta ievedumiem noteikto spēkā esošo antisubsidēšanas pasākumu gaidāmajām termiņa beigām, Komisija saņēma prasību saskaņā ar 18. pantu Padomes Regulā (EK) Nr. 2026/97 par aizsardzību pret subsidētu importu no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 461/2004 (3).

1. Atkārtotas izskatīšanas prasība

Prasību 2005. gada 30. augustā iesniedza PlasticsEurope Polietilēntereftalāta (PET) komiteja (“iesniedzējs”) to ražotāju vārdā, kuru produkcija veido nozīmīgu daļu, šajā gadījumā vairāk nekā 90 %, no Kopienas kopējās polietilēntereftalāta ražošanas.

2. Ražojums

Ražojums, kam piemēro atkārtotu izskatīšanu, ir polietilēntereftalāts ar viskozitātes koeficientu 78 ml/g vai vairāk saskaņā ar DIN (Deutsche Industrienorm) 53728, kura izcelsme ir Indijā (“attiecīgais ražotājs”), un uz kuru attiecas KN kods 3907 60 20. Šis KN kods ir minēts tikai informācijai.

3. Spēkā esošie pasākumi

Šobrīd spēkā ir galīgais kompensācijas maksājums, ko piemēro ar Padomes Regulu (EK) Nr. 2603/2000 (4), kurā jaunākie grozījumi izdarīti ar Padomes Regulu (EK) Nr. 1645/2005 (5), un saistības pieņemtas ar Komisijas Lēmumu Nr. 2000/745/EK (6), kurā jaunākie grozījumi izdarīti ar Komisijas Lēmumu Nr. 2005/697/EK (7).

4. Atkārtotas izskatīšanas pamatojums

Pieteikuma iesniedzēji ir snieguši pierādījumus, ka, pārtraucot šos pasākumus, subsidēšana vai kaitējums varētu turpināties vai atkārtoties.

Apgalvo, ka attiecīgā ražojuma ražotāji ir guvuši un turpmāk gūs labumu no vairākām subsīdijām, ko piešķīrusi Indijas valdība. Iespējamās subsīdijas ir priekšrocību shēma uzņēmumiem, kas atrodas īpašās ekonomikas zonās, vai uz eksportu orientētām struktūrām; iepriekšējas atļaujas; piešķīrumu shēma ievedmuitas maksājumiem; atbrīvojums no ienākuma nodokļa; ražošanas līdzekļu eksporta veicināšanas shēma; eksporta kredīts; Maharaštras valdības veicināšanas paketes shēma; Gudžaratas tirdzniecības nodokļa veicināšanas shēma; Gudžaratas shēma atbrīvojumam no nodokļa par elektroenerģiju un Rietumbengālijas veicināšanas shēma.

Kopējais subsīdiju apjoms ir nozīmīgs.

Apgalvo, ka iepriekš minētās shēmas ir subsīdijas, jo tās ietver Indijas valdības un citu reģionālo pārvalžu finansiālu ieguldījumu un piešķir priekšrocības saņēmējiem, t.i., dažu polietilēntereftalāta veidu eksportētājiem/ražotājiem. Uzskata, ka tās ir atkarīgas no eksporta rezultātiem un tādēļ ir īpašas un apstrīdamas vai kā citādi tās ir īpašas un ir apstrīdamas.

Iesniedzējs arī apgalvo, ka var turpināties subsidēšana, kas rada kaitējumu. Tādēļ iesniedzējs iepazīstina ar pierādījumiem par to, ka gadījumā, ja pasākumi zaudēs spēku, pašreizējais attiecīgā ražojuma ievedumu līmenis var pieaugt saistībā ar neizmantoto jaudu un nesenajām investīcijām ražošanas jaudā attiecīgajā valstī.

Turklāt iesniedzējs norāda, ka kaitējuma novēršana galvenokārt ir atkarīga no esošajiem pasākumiem, un būtiska subsidēta ievedumu apjoma atkārtošanās no attiecīgās valsts varētu atkārtoti nodarīt kaitējumu Kopienas ražošanas nozarei, ja pasākumi zaudēs spēku.

5. Procedūra

Ar šo Komisija, apspriežoties ar Padomdevēju komiteju un konstatējot, ka ir pietiekami pierādījumi, lai attaisnotu termiņa beigu pārskatīšanas sākšanu, sāk pārskatīšanu saskaņā ar pamatregulas 18. pantu.

5.1. Iespējamās subsidēšanas un kaitējuma noteikšanas procedūra

Izmeklēšanā noteiks, vai pasākumu izbeigšana var vai nevar izraisīt subsidēšanas un kaitējuma turpināšanos vai atkārtošanos.

(a) Pārbaude izlases veidā

Ņemot vērā šajā procedūrā iesaistīto personu ievērojamo skaitu, Komisija var lemt par pārbaudi izlases veidā saskaņā ar pamatregulas 27. pantu.

(i) Pārbaude izlases veidā attiecībā uz subsidēšanu Indijā

Lai Komisija varētu izlemt, vai jāveic pārbaude izlases veidā, un vajadzības gadījumā veikt atlasi, visi eksportētāji/ražotāji vai to pārstāvji ar šo tiek aicināti šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā informēt par sevi, sazinoties ar Komisiju, un sniegt šādu informāciju par uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona;

— apgrozījums vietējā valūtā un attiecīgā ražojuma pārdevumu apjoms tonnās, kas pārdots eksportēšanai uz Kopienu un citām valstīm (atsevišķi) laikposmā no 2004. gada 1. oktobra līdz 2005. gada 30. septembrim;

— attiecīgā ražojuma apgrozījums vietējā valūtā un pārdevumu apjoms tonnās vietējā tirgū laikposmā no 2004. gada 1. oktobra līdz 2005. gada 30. septembrim;

— vai uzņēmums plāno pieprasīt, lai tam tiktu noteikts individuāls subsīdiju apmērs (individuālu subsīdijas apmēru var pieprasīt vienīgi ražotāji (8));

— uzņēmuma precīzs to darbību apraksts, kas ir saistītas ar attiecīgā ražojuma ražošanu, un tā ražošanas apjomu tonnās, ražošanas jauda un ieguldījumi ražošanas jaudā laikposmā no 2004. gada 1. oktobra līdz 2005. gada 30. septembrim;

— visu attiecīgā ražojuma ražošanā un/vai pārdošanā (eksportam un/vai vietējā tirgū) iesaistīto saistīto uzņēmumu (9) nosaukumi un precīzs darbības apraksts,

— norāde par to, vai uzņēmums ir atzīts par struktūru, kas ir orientēta uz eksportu;

— norāde par to, vai uzņēmums atrodas īpašā ekonomikas zonā;

— jebkura cita svarīga informācija, kas palīdzētu Komisijai veikt atlasi;

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiks iekļauts izlasē, tam būs jāaizpilda anketa un jāpiekrīt izmeklēšanai uz vietas, lai pārbaudītu atbildes. Ja uzņēmums norāda, ka tas nepiekrīt iespējamai iekļaušanai izlasē, to uzskatīs par tādu, kas nesadarbojās šajā izmeklēšanā. Par nesadarbošanās gadījumiem skatīt 8. punktu.

Lai iegūtu informāciju, ko Komisija uzskata par vajadzīgu eksportētāju/ražotāju atlases veikšanai, tā papildus sazināsies ar eksportētājvalsts iestādēm un jebkurām zināmām eksportētāju/ražotāju asociācijām.

(ii) Importētāju atlase

Lai Komisija varētu izlemt, vai jāveic pārbaude izlases veidā, un vajadzības gadījumā veikt atlasi, visi importētāji vai to pārstāvji ar šo tiek aicināti šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā informēt par sevi, sazinoties ar Komisiju, un sniegt šādu informāciju par uzņēmumu vai uzņēmumiem:

— nosaukums, adrese, e-pasta adrese, tālruņa un faksa numurs un kontaktpersona;

— uzņēmuma kopējais apgrozījums euro laikposmā no 2004. gada 1. oktobra līdz 2005. gada 30. septembrim;

— kopējais darbinieku skaits;

— precīzs to uzņēmuma darbību apraksts, kuras ir saistītas ar attiecīgo ražojumu;

— attiecīgā importētā Indijas izcelsmes ražojuma importa un tālākpārdevumi Kopienas tirgū apjoms tonnās un vērtība euro laikposmā no 2004. gada 1. oktobra līdz 2005. gada 30. septembrim;

— visu attiecīgā ražojuma ražošanā un/vai pārdošanā iesaistīto attiecīgo uzņēmumu (10) nosaukumi un precīzs darbības apraksts;

— jebkura cita svarīga informācija, kas palīdzētu Komisijai veikt atlasi;

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiks iekļauts izlasē, tam būs jāaizpilda anketa un jāpiekrīt izmeklēšanai uz vietas, lai pārbaudītu atbildes. Ja uzņēmums norāda, ka tas nepiekrīt iespējamai iekļaušanai izlasē, to uzskatīs par tādu, kas nesadarbojās šajā izmeklēšanā. Par nesadarbošanās gadījumiem skatīt 8. punktu.

Lai iegūtu informāciju, ko Komisija uzskata par vajadzīgu importētāju atlases veikšanai, tā sazināsies arī ar zināmām importētāju asociācijām.

(iii) Kopienas ražotāju atlase

Ņemot vērā to, ka pieprasījumu atbalstījuši daudzi Kopienas ražotāji, Komisija plāno izmeklēt Kopienas ražošanas nozarei nodarīto kaitējumu, piemērojot pārbaudi izlases veidā.

Lai Komisija varētu veikt atlasi, visi Kopienas ražotāji ar šo tiek aicināti sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā:

— nosaukums, adrese, e-pasta adrese, tālruņa un faksa numurs un kontaktpersona;

— uzņēmuma kopējais apgrozījums euro laikposmā no 2004. gada 1. oktobra līdz 2004. gada 30. septembrim;

— uzņēmuma precīzs to darbību apraksts, kas ir saistītas ar attiecīgā ražojuma ražošanu, un tā ražošanas apjoms tonnās laikposmā no 2004. gada 1. oktobra līdz 2005. gada 30. septembrim;

— attiecīgā ražojuma pārdošanas Kopienas tirgū vērtība euro laikposmā no 2004. gada 1. oktobra līdz 2005. gada 30. septembrim;

— attiecīgā ražojuma noiets Kopienas tirgū tonnās laikposmā no 2004. gada 1. oktobra līdz 2005. gada 30. septembrim;

— attiecīgā ražojuma ražošanas apjoms tonnās laikposmā no 2004. gada 1. oktobra līdz 2005. gada 30. septembrim;

— visu attiecīgā produkta ražošanā un/vai pārdošanā iesaistīto attiecīgo uzņēmumu (11) nosaukumi un precīzs darbības apraksts;

— jebkura svarīga informācija, kas palīdzētu Komisijai veikt atlasi;

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmums tiks iekļauts izlasē, tam būs jāaizpilda anketa un jāpiekrīt izmeklēšanai uz vietas, lai pārbaudītu atbildes. Ja uzņēmums norāda, ka tas nepiekrīt iespējamai iekļaušanai izlasē, to uzskatīs par tādu, kas nesadarbojās šajā izmeklēšanā. Par nesadarbošanās gadījumiem skatīt 8. punktu.

(iv) Galīgā atlase

Visām ieinteresētajām personām, kas vēlas iesniegt svarīgu informāciju saistībā ar atlasi, tas jādara 6. punkta b) apakšpunkta ii) daļā noteiktajā termiņā.

Komisija veiks galīgo atlasi pēc apspriedes ar attiecīgajām personām, kuras ir izteikušās, ka vēlas, lai tās tiktu iekļautas pārbaudāmajā izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas saistībā ar šo izmeklēšanu.

Ja sadarbība nav pietiekama, Komisija saskaņā ar pamatregulas 27. panta 4. punktu un 28. pantu var pamatot savus atzinumus ar tās rīcībā esošajiem faktiem. Atzinums, kura pamatā ir šie pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

(b) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas atlasītajiem Kopienas ražotājiem un ikvienai ražotāju apvienībai Kopienā, atlasītajiem eksportētājiem/ražotājiem Indijā, ikvienai ražotāju/eksportētāju apvienībai, atlasītajiem importētājiem, ikvienai importētāju apvienībai, kas minēta pieprasījumā vai sadarbojās izmeklēšanā, kuras rezultātā noteica pasākumus, uz kuriem attiecināma šī pārskatīšana, kā arī attiecīgās eksportētājvalsts iestādēm.

(c) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un apstiprinošus pierādījumus. Šai informācijai un pierādījumiem jānonāk Komisijā šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās tiktu uzklausītas. Šāds pieprasījums jāiesniedz šā paziņojuma 6. punkta a) apakšpunkta iii) daļā paredzētajā termiņā.

5.2. Kopienas interešu novērtējuma procedūra

Saskaņā ar pamatregulas 31. pantu un gadījumā, ja tiks apstiprināts, ka subsidēšana un kaitējums turpinās vai atkārtojas, noteiks, vai antisubsidēšanas pasākumu saglabāšana vai atcelšana nebūtu pret Kopienas interesēm. Tādēļ Kopienas ražošanas nozare, importētāji, to pārstāvju apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā vispārējā termiņā var informēt par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Personas, kas rīkojušās saskaņā ar iepriekšējo teikumu, var pieprasīt uzklausīšanu šā paziņojuma 6. punkta a) apakšpunkta iii) daļā noteiktajā termiņā, norādot konkrētos iemeslus, kāpēc tās būtu jāuzklausa. Jānorāda, ka saskaņā ar 31. pantu jebkura iesniegtā informācija tiks ņemta vērā vienīgi tad, ja tai tiks pievienoti faktiski pierādījumi.

6. Termiņi

(a) Vispārēji termiņi

(i) Termiņš, kurā personas var pieprasīt anketas

Visām ieinteresētajām personām, kas nesadarbojās izmeklēšanas gaitā, kuras rezultātā tika apstiprināti pašreiz pārskatāmie pasākumi, iespējami drīz jāpieprasa anketa, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Termiņš, kurā personas var informēt par sevi, iesniegt atbildes uz anketas jautājumiem un citu informāciju

Lai izmeklēšanā varētu ņemt vērā sniegto informāciju, visām ieinteresētajām personām jāinformē par sevi, sazinoties ar Komisiju, tā jāiepazīstina ar savu viedokli un jāiesniedz atbildes uz anketas jautājumiem vai cita informācija 40 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība jāpievērš tam, ka lielākās daļas pamatregulā noteikto procesuālo tiesību izmantošana atkarīga no tā, vai persona par sevi paziņojusi iepriekš minētajā termiņā.

Izlasē iekļautajiem uzņēmumiem jāiesniedz atbildes uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā.

(iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausa.

(b) Konkrēts termiņš attiecībā uz atlasi

(i) Informācijai, kas norādīta 5.1. punkta a) apakšpunkta i) daļā, 5.1. punkta a) apakšpunkta ii) daļā un 5.1. punkta a) apakšpunkta iii) daļā jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja Komisija paredz apspriesties ar attiecīgajām personām, kas 21 dienas laikā pēc šā paziņojuma publicēšanas Eiropas Savienības Oficiālajā Vēstnesī ir izteikušas vēlmi, lai tās iekļautu galīgajā izlasē.

(ii) Visai pārējai informācijai, kas ir svarīga atlasei, kā norādīts 5.1. punkta a) apakšpunkta iv) daļā, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Atlasīto personu aizpildītajām anketām jānonāk Komisijā 37 dienu laikā pēc paziņojuma par to iekļaušanu izlasē.

7. Rakstiski iesniegumi, atbildes uz anketas jautājumiem un sarakste

Visi ieinteresēto personu iesniegumi un pieprasījumi jāiesniedz rakstveidā (tie nedrīkst būt elektroniskā formātā, ja vien nav norādīts citādi), norādot ieinteresētās personas vārdu/nosaukumu, adresi, e-pasta adresi, tālruņa un faksa numuru. Visai rakstiski iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem, ka arī sarakstei, ko ieinteresētās personas veic konfidenciāli, jābūt ar norādi “Limited” (12), un saskaņā ar pamatregulas 29. panta 2. punktu šiem dokumentiem jāpievieno nekonfidenciāla versija ar norādi “IZSKATĪŠANAI, KO VEIC IEINTERESĒTĀS PERSONAS”.

Adrese sarakstei ar Komisiju

Eiropas Komisija Tirdzniecības ģenerāldirektorāts B direktorāts Birojs J-79 5/16 BE-1049 Brussels Fakss: (32-2) 295 65 05

8. Nevēlēšanās sadarboties

Gadījumos, kad ieinteresētā persona liedz piekļuvi nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 28. pantu drīkst sagatavot apstiprinošus vai negatīvus pagaidu vai galīgus konstatētos faktus, pamatojoties uz pieejamajiem faktiem.

Ja konstatē, ka kāda no ieinteresētajām personām ir sniegusi kļūdainu vai maldinošu informāciju, šādu informāciju neņem vērā un drīkst izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji un tādējādi konstatētie fakti saskaņā ar pamatregulas 28. pantu pamatojas uz pieejamajiem faktiem, šai personai rezultāts var būt mazāk labvēlīgs, nekā tad, ja tā būtu sadarbojusies.

9. Izmeklēšanas termiņš

Atbilstoši pamatregulas 22. panta 1. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV C 52, 2.3.2005., 2. lpp.

(2) OV L 288, 21.10.1997., 1. lpp.

(3) OV L 77, 13.3.2004., 12. lpp.

(4) OV L 301, 30.11.2000., 1. lpp.

(5) OV L 266, 11.10.2005., 1 lpp

(6) OV L 301, 30.11.2000., 88. lpp

(7) OV L 266, 11.10.2005., 62 lpp.

(8) Individuālas starpības saskaņā ar pamatregulas 27. panta 3. punktu var pieprasīt uzņēmumi, kas nav iekļauti pārbaudes izlasē.

(9) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93 ar grozījumiem, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(10) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93 ar grozījumiem, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(11) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93 ar grozījumiem, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(12) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši Eiropas Parlamenta un Padomes Regulas (EK) Nr. 1049/2001 4. pantam (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 29. pantu un PTO Nolīguma par subsīdijām un pretsubsīdiju pasākumiem 12. pantu.